A Bizottság 72/2002/EK rendelete
(2002. január 16.)
az 530/1999/EK tanácsi rendeletnek a keresetistruktúra-felvételi statisztika minőségi értékelése tekintetében történő végrehajtásáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a strukturális keresetfelvételi statisztikákról és a munkaerőköltség-felvételi statisztikákról szóló, 1999. március 9-i 530/1999/EK tanácsi rendeletre [1] és különösen annak 11. cikkére,
mivel:
(1) az Európai Bizottságnak (Eurostat) az egyes bázisidőszakot követően elküldendő minőségi jelentések tartalma és értékelési kritériumai tekintetében szükség van az 530/1999/EK rendelet végrehajtási intézkedéseire;
(2) a jövedelmek szerkezetére vonatkozó információk meghatározása és továbbítása tekintetében a jelentésben megküldött információknak utalniuk kell a strukturális keresetfelvételi statisztikákról és a munkaerőköltség-felvételi statisztikákról szóló 530/1999/EK tanácsi rendelet végrehajtásáról szóló, 2000. szeptember 8-i 1916/2000/EK bizottsági rendeletben [2] meghatározott változókra;
(3) az Eurostatnak és a nemzeti statisztikai hivataloknak a tagállamok által megküldött információk ismeretében meg kell vizsgálniuk az első minőségi jelentéshez előírt bizonyos opcionális tételek megvalósíthatóságát és relevanciáját;
(4) az e rendeletben meghatározott intézkedések összhangban vannak a statisztikai programbizottság véleményével,
ELFOGADTA EZT A RENDELETET:
1. cikk
(1) Az 530/1999/EK rendelet 10. cikkének (2) bekezdésében említett minőségi jelentés tartalmát és értékelési kritériumait e rendelet mellékletének A. és B. része tartalmazza.
A meghatározott változókat az 1916/2000/EK bizottsági rendelet II. melléklete tartalmazza.
(2) A mellékletben meghatározott információkat és opcionális jellemzőket vagy lebontásokat csak olyan mértékben kell elkészíteni, amennyiben ez a munkaerőköltségek és a keresetistruktúra-felvételi statisztikára vonatkozó, a közösségi jogszabályokban foglalt eltérések, a munkaerő-felmérés, a vállalkozások szerkezeti statisztikája és a nemzeti számlák alapján lehetséges.
2. cikk
Az első minőségi jelentést a 2002-es referenciaév jövedelemszerkezetéről készített felméréshez kell elkészíteni.
Ezt a jelentést - az adatokkal együtt - az Eurostat-nak legkésőbb annak a bázisidőszaknak a végét követő 24 hónap elteltével kell megküldeni, amelyre az adatgyűjtés vonatkozik.
3. cikk
A melléklet B. részében meghatározott opcionális tételek megvalósíthatóságát és relevanciáját a tagállamok által ténylegesen megküldött információk ismeretében kell megvizsgálni.
Ezt a vizsgálatot az Eurostat és a nemzeti statisztikai hivatalok végzik.
4. cikk
Ez a rendelet az Európai Közösségek Hivatalos Lapjában való kihirdetését követő 20. napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2002. január 16-án.